Είδαν με τρόμο τον επερχόμενο Τουρκικό στρατό και έσπευσαν να βοηθήσουν, οικονομικά κυρίως, τη Βενετική διοίκηση στην οργάνωση της άμυνας. Mε τους Ενετούς συμπαρατάχθηκαν και όλοι σχεδόν οι μεγαλοϊδιοκτήτες. Oι περισσότεροι ήταν ξένοι στους οποίους η Ενετική διοίκηση είχε παραχωρήσει μεγάλες εκτάσεις γαιών για να τους προσελκύσει στην δημογραφικά ερημωμένη Πελοπόννησο. Πολλοί (ιδίως αυτοί της βόρειας Πελοποννήσου) θα πληρώσουν γι’ αυτή τη συμπαράταξη. Αντίθετα, ορισμένοι πρόκριτοι όπως, για παράδειγμα, κάποιοι από τους Νοταράδες (ισχυροί Κορίνθιοι πρόκριτοι), θα τηρήσουν φιλοτουρκική στάση και θ’ ανταμειφθούν.